
	Noteikumu projekts
23. Informācija var tikt nodota kompetentajām iestādēm pēc to pieprasījuma vai datu apmaiņas veidā, noziedzīgu nodarījumu atklāšanai un novēršanai vai tiešo funkciju izpildei.
	Iebildums
Finanšu izlūkošanas dienests (turpmāk – FID) ir izskatījis tiesību akta projektu “Integrētās riska informācijas sistēmas noteikumi” (tiesību akta lietas ID 23-TA-749) (turpmāk – Noteikumi) un tā anotāciju (ex-ante) un izvirza šādu iebildumu:
Ministru kabineta 2022. gada 13. decembra rīkojuma Nr. 940 “Par Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2023.–2025. gadam” (turpmāk – Pasākumu plāns) 6. rīcības virziena “Finanšu izlūkošana” 6.3. punkts paredz pasākumu, kas ietver Finanšu izlūkošanas dienesta datu saņemšanas un analīzes sistēmas pilnveidošanu, nodrošinot nepieciešamo datu iegūšanu un analīzi automatizētā veidā. Saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Likums) 50. panta pirmo daļu FID veic aizdomīgu darījumu un citas saņemtās informācijas kontroli un iegūst, saņem, reģistrē, apstrādā, apkopo, uzglabā, analizē un sniedz pirmstiesas izmeklēšanas iestādēm, prokuratūrai un tiesai informāciju, kuru var izmantot noziedzīgi iegūtu līdzekļu legalizācijas, terorisma un proliferācijas finansēšanas vai šo darbību mēģinājuma, vai cita ar to saistīta noziedzīga nodarījuma novēršanai, atklāšanai, pirmstiesas kriminālprocesam vai iztiesāšanai. Atsaucoties uz Likumā noteikto, FID ir vadošā iestāde, kuras mērķis ir novērst iespēju izmantot Latvijas Republikas finanšu sistēmu noziedzīgi iegūtu līdzekļu legalizācijai un terorisma un proliferācijas finansēšanai. FID noteiktā kompetence ietver normatīvajos aktos noteiktu mērķtiecīgu darbību kopumu (informācijas saņemšana, apkopošana, analīze u. tml.), lai novērstu un atklātu Krimināllikumā noteiktus noziedzīgus nodarījumus. Ievērojot minēto, Noteikumu 23. punktā noteikto, kā arī Likuma 54. pantu, secināms, ka saskaņā ar Noteikumu 23. punktu FID varēs tikt nodota sistēmā uzturētā informācijā pēc tā pieprasījuma vai datu apmaiņas veidā, noziedzīgu nodarījumu atklāšanai un novēršanai. Norādāms, ka minētā redakcija neparedz tiesības kompetentajām iestādēm sistēmā uzturēto informāciju saņemt automatizētā veidā, izmantojot informācijas sistēmu. Ievērojot to, ka Pasākumu plāna 6. rīcības virziena izvirzītā mērķa (kompetentās iestādes noziedzīgi iegūtu līdzekļu legalizācijas un terorisma un proliferācijas finansēšanas izmeklēšanā pienācīgi izmanto finanšu izlūkošanā iegūto un citu būtisku informāciju) sasniegšanai Finanšu izlūkošanas dienestam ir svarīgi izgūt datus no informācijas sistēmām automatizētā veidā, aicinām Noteikumu projektu precizēt, paredzot datu automatizētu izguvi.
Vienlaikus vēršama uzmanība, ka šobrīd saskaņošanā tiek virzīts Ministru kabineta noteikumu projekts "Datu izplatīšanas un pārvaldības platformas noteikumi" un tā protokollēmums. Minētie noteikumi noteiks kārtību, kādā tiek izmantota Datu izplatīšanas un pārvaldības platforma (turpmāk – DAGR), kā arī plānu valsts un institūciju informācijas sistēmu integrācijai ar DAGR. Ievērojot to, ka Vides aizsardzības un reģionālās attīstības ministrija ir atbildīga par Ministru kabineta noteikumu projektu "Datu izplatīšanas un pārvaldības platformas noteikumi”, kā arī ņemot vērā Vides aizsardzības un reģionālās attīstības ministrijas funkcijas, kas izriet no Ministru kabineta  2022. gada 14. jūlija noteikumiem Nr. 434 “Vides aizsardzības un reģionālās attīstības ministrijas nolikums”, attiecībā uz datu automatizētu apmaiņu, izmantojot informācijas sistēmas, ir nepieciešams lūgt Vides aizsardzības un reģionālās attīstības ministrijas atzinumu.

21. Sistēma nav paredzēta ārējiem lietotājiem, informācijas apstrādei tiešsaistes režīmā.
	Priekšlikums
Finanšu izlūkošanas dienests izsaka priekšlikumu tiesību akta projekta “Integrētās riska informācijas sistēmas noteikumi” 21. punktā dzēst komatu aiz vārda “lietotājiem”.

